PM บวกแรงเกือบ 4% ฟาก 3 โบรกฯ ประสานเสียงเชียร์ซื้อ
PM บวกแรงเกือบ 4% ฟาก 3 โบรกฯ ประสานเสียงเชียร์ซื้อ ล่าสุด ณ เวลา 11.43 น. อยู่ที่ 13.20 บาท บวก 0.50 บาท หรือ 3.94% สูงสุดที่ 13.40 บาท ต่ำสุดที่ 12.90 บาท ด้วยมูลค่าซื้อขาย 108.57 ล้านบาท ขณะที่ดัชนีตลาดหุ้นไทยโดยรวมลบ 0.12%
11 ก.ค. 2560

ผู้สื่อข่าวรายงานว่า ราคาหุ้นบริษัท พรีเมียร์ มาร์เก็ตติ้ง จำกัด (มหาชน) หรือ PM ล่าสุด ณ เวลา 11.43 น. อยู่ที่ 13.20 บาท บวก 0.50 บาท หรือ 3.94% สูงสุดที่ 13.40 บาท ต่ำสุดที่ 12.90 บาท ด้วยมูลค่าซื้อขาย 108.57 ล้านบาท ขณะที่ดัชนีตลาดหุ้นไทยโดยรวมลบ 0.12%

โดย บล.โนมูระ พัฒนสิน ระบุในบทวิเคราะห์ แนะนำซื้อ ให้ราคาเป้าหมายที่ 17.4 บาทต่อหุ้น คาดกำไรสุทธิไตรมาส 2/60ทำจุดสูงสุดใหม่รายไตรมาสที่ 148.5 ล้านบาท เพิ่มขึ้น 97.1% เทียบช่วงเดียวกับปีก่อน หรือเพิ่มขึ้น 2.7% เทียบกับไตรมาสก่อน จากขายหุ้น PE ออกเมื่อต้นเดือนพ.ค.60 ทำให้บันทึกกำไรพิเศษ 62.4 ล้านบาททันที ส่วนกำไรดำเนินงานปกติยังคงเติบโต 13% เทียบช่วงเดียวกับปีก่อน คาดเงินปันผลปี 60 สูงถึง 0.81 บาทต่อหุ้นหรือราว 6.3% ผสานรอความคืบหน้ายอดส่งออก TARO ไปต่างประเทศ
ขณะที่รายได้รวมมีแนวโน้มทรงตัวที่ 966.5 ลบ. เพิ่มขึ้นเล็กน้อย 2% เทียบช่วงเดียวกับปีก่อน แต่ลดลง 14% จากไตรมาสก่อน หลังในไตรมาส 1/60 มียอดส่งออกทูน่าชดเชย จากลูกค้าเลื่อนออเดอร์ในช่วงปลายปี 59 อย่างไรก็ตาม อัตรากำไรขั้นต้น (GPM) ยังคงอยู่ในระดับที่ดี ลดลงสู่ 27% (ไตรมาส 1/60 อยู่ที่ 30%) และคาด NPM จากกำไรดำเนินงานปกติที่ 9%
ด้าน บล.แอพเพิล เวลธ์ ระบุในบทวิเคราะห์ แนะนำซื้อเก็งกำไร PM โดยให้แนวต้านที่  13.60 บาท แนวรับที่ 12.30 บาท และจุดตัดความเสี่ยงที่ 12.00 บาท ส่วน บล.ธนชาต ระบุในบทวิเคราะห์ แนะนำเข้าซื้อ PM และเพิ่มเมื่อทะลุ 13.00 บาท ให้ราคาเป้าหมายที่ 14.70 บาท